เหตุโดนปาดแขนขณะกดเอทีเอ็ม วันนี้ (13 ธ.ค. 60) เวลาประมาณ 09.30 น. ได้มีผู้เสียหายชื่อ น.ส.ปิยะธิดาฯ ที่อยู่ ต.ทรายมูล อ.สันกำแพง จ.เชียงใหม่ มาแจ้งว่า วันนี้เวลาประมาณ 08.30 น. ขณะที่ผู้เสียหายยืนรอกดเงินที่ตู้ATM หน้าเซเว่นอีเลฟเว่น สาขาบ้านสันโค้ง หมู่ 1 ต.ทรายมูล อ.สันกำแพงฯ ได้มีชายคนร้าย(ทราบชื่อต่อมาคือ นายอรัญ พันธ์เผือก) เดินมาข้างหลังแล้วใช้ของมีคมกรีดบริเวณแขนขวาได้รับบาดเจ็บ 1 แผล โดยผู้เสียหายไม่เคยรู้จักกับชายผู้ก่อเหตุมาก่อน ขณะเกิดเหตุผู้เสียหายตกใจจึงรีบกลับไปขึ้นรถยนต์พี่สาวที่จอดรออยู่แล้วไปรักษาตัวที่โรงพยาบาลสันกำแพง เมื่อทำแผลเสร็จแล้ว จึงมาแจ้งความร้องทุกข์ต่อพนักงานสอบสวน เมื่อได้รับแจ้งเหตุ ดังกล่าว ได้สอบสวนปากคำผู้เสียหายและพี่สาวไว้แล้ว และได้แจ้งให้เจ้าหน้าที่ฝ่ายสืบสวนตรวจสอบกล้องวงจรในที่เกิดเหตุ ได้ภาพชายผู้ก่อเหตุและติดตามไปจนทราบว่าผู้ก่อเหตุคือ นายอรัญ พันธ์เผือก อายุ 47 ปี อยู่ หมู่ 3 ต.ทรายมูล อ.สันกำแพงฯ เป็นบุตรชายของนางผจงศรี พันธ์เผือก ขณะที่พบผู้ก่อเหตุมีลักษณะหวาดผวา ไม่มีผู้ใดที่จะกล้าเข้าใกล้ จนนางผจงศรีฯ มารดาได้พูดกล่อมจนยอมไปโรงพยาบาลสวนปรุง เนื่องจากมีประวัติการรักษาอาการทางประสาท มาอย่างต่อเนื่อง สอบถามว่าเหตุใดจึงทำร้ายผู้เสียหาย ผู้ก่อเหตุตอบกับมารดาว่า “ฝันเห็นผู้เสียหายมาทำร้ายจึงไปทำร้ายผู้เสียหาย” มารดาจึงพาไปรักษาตัวที่โรงพยาบาลสวนปรุง และขณะนี้อยู่ในความดูแลของแพทย์ ส่วนผู้เสียหายเมื่อทราบว่าผู้ก่อเหตุป่วยทางประสาท จึงไม่ติดใจที่จะดำเนินคดีกับผู้ก่อเหตุ แต่ขอให้มารดาได้เฝ้าระวัง เพราะเกรงว่าจะไปก่อเหตุกับผู้อื่น